พลตำรวจตรี **ปวีณ พงศ์สิรินทร์** เป็นตำรวจชาวไทย เขามีชื่อเสียงจากการปราบปรามการค้ามนุษย์ในพื้นที่ภาคใต้ของประเทศไทย นำไปสู่การดำเนินคดีกับนายทหารและเจ้าหน้าที่รัฐระดับสูงหลายคน ทำให้ตัวเขาถูกคุกคามจนต้องลาออกจากราชการและลี้ภัยไปยังประเทศออสเตรเลียในปี พ.ศ. 2558

ประวัติ
-------

ปวีณ พงศ์สิรินทร์ เกิดเมื่อวันที่ 24 มกราคม พ.ศ. 2501 เข้าศึกษาที่โรงเรียนนายร้อยตำรวจในปี พ.ศ. 2521 และเริ่มรับราชการตำรวจในปี พ.ศ. 2525 โดยเลือกประจำการอยู่ในภาคใต้ของประเทศไทย ในปี พ.ศ. 2539 เขาจบการศึกษาปริญญาโท พัฒนบริหารศาสตรมหาบัณฑิต สถาบันบัณฑิตพัฒนบริหารศาสตร์

โดยดำรงตำแหน่งสำคัญอาทิ ผู้บังคับการอำนวยการตำรวจภูธรภาค 8 รองผู้บัญชาการตำรวจภูธรภาค 8 และต่อมาในวันที่ 30 ตุลาคม พ.ศ. 2558 ได้รับการโปรดเกล้าโปรดกระหม่อมให้ดำรงตำแหน่ง รองผู้บัญชาการ ศูนย์ปฏิบัติการตำรวจจังหวัดชายแดนภาคใต้ โดยดำรงตำแหน่งดังกล่าวเพียง 37 วัน ก่อนที่หนังสือลาออกจะมีผล ในวันที่ 6 ธันวาคม พ.ศ. 2558

ภายหลังเขาได้ลี้ภัยไปยังประเทศออสเตรเลีย และต่อมาในวันที่ 26 ธันวาคม พ.ศ. 2565 บีบีซีไทยเปิดเผยว่าเขาได้รับสัญชาติออสเตรเลีย

คดีลอบค้ามนุษย์
---------------

มกราคม พ.ศ. 2558 มีการพบว่าชาวโรฮีนจาจากพม่ากำลังถูกขนอยู่ในรถบรรทุกที่จังหวัดนครศรีธรรมราช พล.ต.ต. ปวีณ รองผู้บัญชาการตำรวจภูธรภาค 8 ในขณะนั้น ถูกเสนอชื่อเป็นหัวหน้าชุดสอบสวน แต่ถูกคัดค้านโดยรองผู้บัญชาการตำรวจแห่งชาติคนหนึ่ง เนื่องจากพล.ต.ต. ปวีณ เคยจับกุมนักการเมืองรายใหญ่คนหนึ่งในพื้นที่ภาคใต้ อย่างไรก็ตาม ในขณะนั้น นานาชาติส่งเสียงกดดันประเทศไทยให้รัดกุมต่อการปราบปรามคดีค้ามนุษย์ พล.ต.อ. เอก อังสนานนท์ รองผู้บัญชาการตำรวจแห่งชาติ ต้องการทำผลงานในการก้าวขึ้นสู่ตำแหน่งผู้บัญชาการตำรวจแห่งชาติ จึงแต่งตั้งให้พล.ต.ต. ปวีณเป็นหัวหน้าชุดสอบสวน

พล.ต.ต. ปวีณและเจ้าหน้าที่ตำรวจในบังคับบัญชากว่า 80 นาย ต้องรวบรวมข้อมูลและหาด้วยตนเอง เนื่องจากไม่ได้รับการสนับสนุนจากตำรวจภูธรภาค 8 ชุดสอบสวนของพล.ต.ต. ปวีณสามารถรวบรวมหลักฐานแก่ศาล นำไปสู่การออกหมายจับถึง 153 ครั้ง เกี่ยวพันถึงนักการเมืองท้องถิ่น และนักธุรกิจผู้ร่ำรวยในท้องถิ่น ตลอดจนนายทหารบก นายทหารเรือ และเจ้าหน้าที่ของกองอำนวยการรักษาความมั่นคงภายในราชอาณาจักร ภาค 4

### ออกหมายจับนายทหาร

หนึ่งในผู้ถูกออกหมายจับคือพล.ท. มนัส คงแป้น ผู้ทรงคุณวุฒิพิเศษกองทัพบก ซึ่งรับผิดชอบเกี่ยวกับความมั่นคงในภาคใต้ ภายหลังปวีณได้รับหมายจับพล.ท. มนัส คงแป้น จากศาล พล.ต.ต. ปวีณก็ได้รับการติดต่อจากพล.ต.ท. สุรเชษฐ์ หักพาล นายตำรวจคนสนิทพล.อ. ประวิตร วงษ์สุวรรณ รัฐมนตรีว่าการกระทรวงกลาโหม เป็นนัยว่าต้องการให้ พล.ท. มนัส คงแป้น ได้รับการประกันตัว แต่พล.ต.ต. ปวีณคัดค้าน เนื่องจากผู้ต้องหาคนอื่นกว่า 60 คนไม่มีใครได้รับการประกันตัว ท้ายที่สุด พล.ท. มนัสก็ไม่ได้รับการประกันตัวและถูกส่งตัวเข้าเรือนจำนาทวี จังหวัดสงขลา

ขณะที่ปวีณเดินหน้าทำคดี เขาได้รับการติดต่อจาก พล.ต. สมศักดิ์ สรไชยเมธา เจ้ากรมจเรทหารบก เพื่อย้ำว่าผู้กำกับดูแลพล.ท. มนัส คงแป้น คือพล.อ. ประวิตร วงษ์สุวรรณ และพล.อ. ประยุทธ์ จันทร์โอชา และเตือนให้เขาหยุดทำคดี แต่พล.ต.ต. ปวีณยังคงเดินหน้าทำคดีต่อไป และขยายผลจนนำไปสู่การออกหมายจับนายทหารระดับกลางถึงระดับสูงอีกจำนวน 4 นาย เมื่อหมายจับถูกส่งไปยังต้นสังกัดของบรรดานายทหารผู้ต้องหา ก็เกิดความไม่พอใจอย่างรุนแรงจากกองทัพ

กันยายน พ.ศ. 2558 พล.ต.ต. ปวีณได้รับคำเตือนฉันมิตรจาก พล.ต.ต. พชร บุญญสิทธิ์ ผู้บังคับการตำรวจภูธรจังหวัดภูเก็ต ว่าพล.อ. ประยุทธ์ จันทร์โอชา กำลังไม่พอใจปวีณ และอาจกระทำบางอย่างเพื่อให้ปวีณหยุดทำคดี ข่าวนี้ทำให้ปวีณรู้สึกเกรงกลัว เพราะขณะนั้นพล.อ. ประยุทธ์เป็นนายกรัฐมนตรีและหัวหน้าคณะรักษาความสงบแห่งชาติ

ชุดสอบสวนของปวีณเป็นอันยุติการทำงานภายหลังจากที่พล.ต.อ. เอก อังสนานนท์ ถูกย้ายไปเป็นปลัดสำนักนายกรัฐมนตรี เจ้าหน้าที่ของชุดสอบสวนเฉพาะกิจถูกบังคับให้กลับไปปฏิบัติหน้าที่ตามปกติ แต่แม้การสอบสวนยุติลงแล้ว ก็ยังมีความโกรธเคืองที่ทับถมจากฝ่ายทหาร ปวีณถูกต่อว่าจากพล.ต.อ. จักรทิพย์ ชัยจินดา ผู้บัญชาการตำรวจแห่งชาติคนใหม่ และถูกด่าทอด้วยคำหยาบจากพล.อ. ไพบูลย์ คุ้มฉายา รัฐมนตรีว่าการกระทรวงยุติธรรม

21 ตุลาคม พ.ศ. 2558 ปวีณได้รับคำสั่งย้ายไปปฏิบัติหน้าที่ในศูนย์ปฏิบัติการตำรวจจังหวัดชายแดนภาคใต้ ซึ่งตั้งอยู่ในจังหวัดยะลา ซึ่งยังคงมีความไม่สงบทางอาวุธ ปวีณรู้สึกไม่ปลอดภัยในชีวิตจึงอุทธรณ์คำสั่งดังกล่าวต่อ พล.ต.อ. จักรทิพย์ ชัยจินดา แต่ก็ได้รับการปฏิเสธ ท้ายที่สุดปวีณส่งหนังสือลาออกในวันที่ 5 พฤศจิกายน พ.ศ. 2558 โดยมีผลในวันที่ 6 ธันวาคม พ.ศ. 2558

อย่างไรก็ตาม ในวันที่ 25 พฤศจิกายน พ.ศ. 2558 มีพระบรมราชโองการให้เขาเป็นรองผู้บัญชาการศูนย์ปฏิบัติการตำรวจจังหวัดชายแดนภาคใต้ โดยให้มีผลย้อนหลังตั้งแต่วันที่ 30 ตุลาคม พ.ศ. 2558 เมื่อปวีณเดินทางไปรับตำแหน่งรองผู้บัญชาการศูนย์ปฏิบัติการตำรวจจังหวัดชายแดนภาคใต้ ก็พบว่าบ้านพักประจำตำแหน่งของเขามีความใหญ่โตหรูหรา มีอาวุธสงครามประจำตัวมากมายให้เลือกใช้ และมีรถยนต์ให้ใช้ถึงสามคันรวมถึงรถยนต์หุ้มเกราะ ปวีณรู้สึกตกใจและสอบถามผู้ใต้บังคับบัญชาว่าเอาเงินมาจากไหน และได้รับคำตอบว่าเนื่องจากเป็นพื้นที่ไม่สงบ จึงมีงบประมาณมหาศาล และสำนักงานตรวจเงินแผ่นดินจึงไม่ส่งคนลงมาตรวจสอบ

### ออกจากราชการและลี้ภัย

ภายหลังการส่งหนังสือลาออก ปวีณได้รับการติดต่อจาก พล.ต.ท. ฐิติราช หนองหารพิทักษ์ ผู้บัญชาการตำรวจสอบสวนกลาง เพื่อแจ้งว่าข่าวการลาออกของปวีณทราบแล้วถึงสมเด็จพระบรมโอรสาธิราชฯ สยามมกุฎราชกุมาร และพระองค์ไม่ต้องการให้ปวีณลาออก และในวันต่อมา พล.ต.ต. ปวีณได้รับการติดต่อจาก พล.อ.อ. สถิตย์พงษ์ สุขวิมล ราชเลขานุการในพระองค์ และได้รับข้อเสนอทางเลือก ระหว่างตำแหน่งรองผู้บัญชาการตำรวจสอบสวนกลาง รับผิดชอบคดีลอบค้ามนุษย์ หรือตำแหน่งในหน่วยงานในพระองค์ ปวีณยังคงอยากเป็นตำรวจ จึงแจ้งต่อพล.อ.อ. สถิตย์พงษ์ ว่า ***"ต้องการทำงานเกี่ยวกับการค้ามนุษย์ต่อไป"***

12 พฤศจิกายน พ.ศ. 2558 พล.ต.ต. ปวีณเดินทางไปสำนักงานตำรวจแห่งชาติและลงนามในเอกสารเพิกถอนใบลาออก แต่ในวันต่อมาเมื่อเขาไปพบพล.ต.อ. จักรทิพย์ ชัยจินดา ผู้บัญชาการตำรวจแห่งชาติ กลับได้รับคำบอกกล่าวให้ลาออกและอยู่เงียบ ๆ และได้รับคำบอกในทำนองเดียวกัน จากพล.ต.อ. จุมพล มั่นหมาย ผู้ใกล้ชิดสมเด็จพระบรมโอรสาธิราชฯ ในขณะนั้น พล.ต.ต. ปวีณมึนงงจึงพยายามติดต่อ พล.อ.อ. สถิตย์พงษ์ สุขวิมล แต่ก็ติดต่อไม่ได้อีกต่อไป 

พล.ต.ต. ปวีณกังวลว่าเขาอาจถูกยัดข้อหาหมิ่นพระบรมเดชานุภาพ เนื่องจากไม่ยอมเลือกทำงานภายใต้สมเด็จพระบรมโอรสาธิราชฯ ปวีณจึงรีบเดินทางกลับภูเก็ต และเดินทางออกจากประเทศไทยไปยังประเทศสิงคโปร์ในวันที่ 16 พฤศจิกายน 2558 และเดินทางถึงประเทศออสเตรเลียในฐานะผู้ลี้ภัยในวันที่ 5 ธันวาคม พ.ศ. 2558

เกียรติคุณ
----------

### รางวัล

#### ระหว่างรับราชการตำรวจ

* พ.ศ. 2537 - **ข้าราชการพลเรือนดีเด่น** ได้รับเข็มเชิดชูเกียรติข้าราชการพลเรือนดีเด่น (ครุฑทองคำ) จากชวน หลีกภัย นายกรัฐมนตรี
* พ.ศ. 2554 - **ปราบปรามยาเสพติดดีเด่น** สำนักงานตำรวจแห่งชาติ ประจำปี พ.ศ. 2554
* พ.ศ. ไม่ปรากฏ - **พนักงานสอบสวนดีเด่น** สำนักงานตำรวจแห่งชาติ 3 ปีติดต่อกัน

#### ระหว่างลี้ภัย

* พ.ศ. 2565 - **รางวัลจิตร ภูมิศักดิ์** ด้านสิทธิมนุษยชน ประจำปี พ.ศ. 2565 โดย สภานิสิตจุฬาลงกรณ์มหาวิทยาลัย และมูลนิธิจิตร ภูมิศักดิ์

### เครื่องราชอิสริยาภรณ์

* พ.ศ. 2555 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
* พ.ศ. 2552 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
* พ.ศ. 2530 –  เหรียญราชการชายแดน (ช.ด.)
* พ.ศ. 2548 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 6 เหรียญทองดิเรกคุณาภรณ์ (ร.ท.ภ.)

อ้างอิง
-------

1. ↑  "สรุปเส้นทางชีวิต 'พล.ต.ต.ปวีณ' จากหัวหน้าทีมสืบสวนคดีค้ามนุษย์ สู่ผู้ลี้ภัยในต่างแดน". *The MATTER* (ภาษาอังกฤษแบบอเมริกัน). 2022-04-25.
2. 1 2  โรม, รังสิมันต์ (2022-02-18). "ตำรวจเลวได้ดี ตำรวจดีต้องลี้ภัย". *พรรคก้าวไกล*. คลังข้อมูลเก่าเก็บจากแหล่งเดิมเมื่อ 2023-06-10. สืบค้นเมื่อ 2023-02-02.
3. ↑  ประกาศสำนักนายกรัฐมนตรี เรื่องแต่งตั้งข้าราชการตำรวจ
4. ↑  'พล.ต.ต.ปวีณ' ลาออกจากตำรวจแล้ว
5. ↑  ปวีณ พงศ์สิรินทร์ 7 ปีที่ลี้ภัย ราคาที่ต้องจ่ายของมือปราบค้ามนุษย์
6. 1 2 3 4 5 6 7  กรมอัยการ. เครือรัฐออสเตรเลีย. 13 มกราคม 2016. Statutory Declaration of Paween Pongsirin
7. ↑  รางวัลของคนทำงานคือการลี้ภัย
8. ↑  โรม, รังสิมันต์ (2022-02-18). "ตำรวจเลวได้ดี ตำรวจดีต้องลี้ภัย". *พรรคก้าวไกล*. คลังข้อมูลเก่าเก็บจากแหล่งเดิมเมื่อ 2023-06-10. สืบค้นเมื่อ 2023-02-02.
9. 1 2  "ปม (ลึก) 4 ปี "พล.ต.ต.ปวีณ" ลี้ภัยหนีจากไทย เจอตอใหญ่ "ใคร" ค้ามนุษย์". *www.thairath.co.th*. 2019-04-18.
10. ↑  พึ่งเนตร, สุเมธ ปานเพชร, ปกรณ์ (2015-11-07). ""รองฯปวีณ"อยู่ไม่ไหว ตัดสินใจลาออกจากราชการ!". *สำนักข่าวอิศรา*.
11. ↑  การให้สัมภาษ์ณ์ทางวิดีโอคอลเมื่อวันที่ 18 พฤษภาคม 2566
12. ↑  "สรุปเส้นทางชีวิต 'พล.ต.ต.ปวีณ' จากหัวหน้าทีมสืบสวนคดีค้ามนุษย์ สู่ผู้ลี้ภัยในต่างแดน". *The MATTER* (ภาษาอังกฤษแบบอเมริกัน). 2022-04-25.
13. 1 2 3  ""ปวีณ"อาสาจุดไม้ขีดไฟฝ่าความมืด!? เผยประวัติจากเด็กวัด มาถึงตำรวจน้ำดี". *mgronline.com*. 2015-11-09.
14. ↑  ""อย่าร้องเป็นหมาแล้วกัน ถ้าวันหลังผมเอามาแฉ" พลตำรวจตรี ปวีณ พงศ์สิรินทร์". *The Momentum* (ภาษาอังกฤษแบบอเมริกัน). 2022-05-06. สืบค้นเมื่อ 2023-02-02.
15. ↑  "สภานิสิตจุฬาฯ มอบรางวัล 'จิตร ภูมิศักดิ์' ด้านสิทธิมนุษยชน ให้ พล.ต.ต. ปวีณ อดีตหัวหน้าทีมสอบสวนคดีค้ามนุษย์โรฮิงญา". *THE STANDARD*. 2022-10-29.
16. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือก และเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๕, เล่ม ๑๒๙ ตอนที่ ๓๕ ข หน้า ๕๖, ๓ ธันวาคม ๒๕๕๕. สืบค้นเมื่อ 2023-05-10
17. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือก และเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๒, เล่ม ๑๒๖ ตอนที่ ๑๖ ข หน้า ๑ (เล่มที่ ๑), ๔ ธันวาคม ๒๕๕๒. สืบค้นเมื่อ 2023-05-10
18. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเหรียญราชการชายแดน, เล่ม ๑๐๕ ตอนที่ ๑๖ ฉบับพิเศษ หน้า ๑๗๕, ๒๗ มกราคม ๒๕๓๑. สืบค้นเมื่อ 2023-05-10
19. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ประจำปี ๒๕๔๘, เล่ม ๑๒๒ ตอนที่ ๒๓ ข หน้า ๑๗๙, ๓ มกราคม ๒๕๔๙. สืบค้นเมื่อ 2023-05-10